text: Horsens skal være mere attraktiv
  08 juli 2015 kl. 08.05
  Kommunen opfordrer byens borgere til at komme med gode forslag til hvordan Horsens midtby bliver mere spændende.
  Alle tiders mødested og midtpunkt for handel og oplevelser.
  Sådan lyder Byrådets vision for Horsens Midtby, og nu opfordres borgerne til at komme med input til, hvordan den kan realiseres. Det skriver kommunen i en pressemeddelelse.
  -Vi ønsker at lave en plan, der kan sætte retningen for udviklingen af hele midtbyen og skabe sammenhæng og harmoni imellem de forskellige kvarterer. Derfor inviterer vi til et bredt samarbejde og dialog om fremtidens midtby til gavn for vores borgere, erhvervsliv og gæster, siger borgmester Peter Sørensen.
  Han tilføjer, at de forskellige aktører, som enten bor, bruger, driver forretning eller investerer i midtbyen, vil blive kontaktet i løbet af efteråret. Noget af det første bliver en interviewrunde med beboerne i Banegårdskvarteret. Der vil også blive lavet byvandringer og konferencer, og alle aktiviteter bredes ud på de sociale medier.
  Horsens Midtby består - udover handels- og cafékvartererne - af havnen, banegårds- og campuskvarteret og det nye handelskvarter ved Bilka.
  